دارت لمملكة لمغربية صباح د نهار جمعة 13 نونبر 2020 تدخل عسكري بدون نية قتالية وبشكل سلمي فمنطقة الكركرات بهدف تطهيرها من ميليشيات البوليساريو وفتح الطريق أمام عبور المدنيين بين المغرب وموريتانيا بعد إغلاقها لمدة 15 يوم من طرف البوليساريو. جات هاد لعملية بعدما خرج بلاغ د وزارة الخارجية المغربية تذكر فيه بللي ”المغرب قرر التحرك في احترام تام للسلطات المخولة ليه، حيت التحركات لي كتقوم بها البوليساريو كتشكل أعمال متعمدة لزعزعة الاستقرار وتغيير الوضع بالمنطقة، وكتمثل انتهاك للاتفاقيات العسكرية، وتهديد حقيقي لاستدامة وقف إطلاق النار، كما أن هاد التحركات كتقوض أية فرص لإعادة إطلاق العملية السياسية المنشودة من قبل المجتمع الدولي“، إضافة لأن هاد العملية ”كتقوم على تجنب أي احتكاك مع أشخاص مدنيين وعدم اللجوء لاستعمال السلاح إلا في حالة الدفاع الشرعي“. بدات البوليساريو رسميا يوم 21 أكتوبر 2020 بعميلة غلق معبر الكركرات بهدف الضغط على المغرب وإثبات وجودها قبل موعد صدور تقرير مجلس الأمن الدولي الخاص بقضية الصحراء، وقام 60 شخص تابع ليها بوضع الأحجار والإطارات المطاطية وتخريب الممرات ديال المنطقة الحدودية شي لي فرض حصار اقتصادي على موريتانيا وعطل الحركة التجارية ما بين المغرب وغرب أفريقيا وخلا بزاف ديال السائقين المغاربة واحلين فموريتانيا.